Il-Ħames Pitazz – Paragrafi 1451-1460 + Qiegħda nispiċċa s-sena l-qadima bit-tbatija u qiegħda nibda l-ġdida bit-tbatija wkoll. Jumejn qabel is-sena l-ġdida, kelli noqgħod fis-sodda. Ħassejtni marida ħafna, u sogħla kerha kienet qiegħda teħodli saħħti. U ma'dan kollu, uġigħ kontinwu fi msarni u dardir wassluni li nħossni eżawrita. Għalkemm ma stajtx ningħaqad mat-talb tal-komunita', ingħaqadt spirtwalment mal-komunita' kollha. Meta s-sorijiet qamu fil-ħdax ta' billejl biex jagħmlu s-sahra u jagħtu merħba lis-Sena l-Ġdida, jiena kien ili nitkagħweġ fl-agunija minn x'ħin beda il-lejl, u bqajt sejra hekk sa nofs il-lejl. Jiena għaqqadt it-tbatijiet tiegħi mat-talb tas-sorijiet li kienu qegħdin jishru fil-kappella u joffru riprazzjoni lil Alla għall-offiżi mwettqin mill-midinbin. X'ħin daqq nofs il-lejl, ruħi ntilfet f'ġabra profonda, u smajt vuċi ġewwa ruħi: Tibżax, binti ċkejkna, mintix waħdek. Issielet bil-kuraġġ, għax id-driegħ Tiegħi qiegħed iżommok; issielet għas-salvazzjoni tal-erwieħ, u ħeġġiġhom jafdaw fil-ħniena Tiegħi, għax dak hu xogħlok f'din il-ħajja u fil-ħajja l-oħra. Wara dan il-kliem, irċevejt għarfien iktar profond tal-ħniena divina. Dik ir-ruħ biss li tkun trid hi tintilef, għax Alla ma jikkundanna lil ħadd. Illum il-Festa tas-Sena l-Ġdida. Tant ħassejtni ħażin filgħodu li bilkemm irnexxieli mmur fiċ-ċella ta' maġenb tiegħi biex nitqarben. Ma stajtx immur il-Quddies għax ħassejtni ma niflaħx, u r-ringrazzjament għamiltu fis-sodda wkoll. Tant ridt immur il-Quddies u mbagħad inqerr għand Patri Andrasz, imma tant ħassejtni batuta li la stajt immur il-Quddies u lanqas inqerr. U minħabba f'hekk ruħi batiet ħafna. Wara l-kolazzjon, is-soru tal-Infermerija (Swor Chrysostom) ġiet u staqsietni, "Sor għaliex ma mortx il-Quddies?" Weġibt li ma stajtx. Bdiet ixxengel rasha bi stmerrija u qaltli, "Festa kbira bħal din illum, Sor, u inti lanqas biss tmur il-Quddies!" u ħarġet miċ-ċella tiegħi. Kien ili fis-sodda jumejn, nitkagħweġ bl-uġigħ, u ma ġietx iżżurni; u meta sa fl-aħħar ġiet fit-tielet jum, lanqas biss staqsietni jekk stajtx inqum, imma staqsietni nnervjata għaliex ma kontx qomt għall-Quddies. X'ħin kont waħdi, ippruvajt inqum, imma rġajt ħassni ħażin, u għalhekk bqajt fis-sodda b'kuxjenza kwieta. Iżda qalbi kellha ħafna x'toffrilu lill-Mulej, filwaqt li ngħaqdet miegħu spiritwalment waqt it-tieni Quddiesa. Wara t-tieni Quddiesa, is-soru tal-Infermerija reġgħet ġiet għandi, imma din id-darba biex tagħmel xogħolha u bit-termometru f'idejha. Imma deni ma kellix, għalkemm kont marida serjament u ma stajtx inqum. Għalhekk kelli nisma' priedka oħra fejn qaltli li m'għandix għalfejn inċedi għall-mard. Jiena weġibtha li kont naf li hawnhekk kienu jqisuk marida serjament biss jekk tkun fl-aħħar agunija. Iżda, billi kont naf li kienet ser terġa' tagħmilli priedka, weġibt li bħalissa ma kelli l-ebda bżonn min iħeġġiġni għal ħerqa ikbar. U għal darb'oħra bqajt waħdi fiċ-ċella. Qalbi kienet mgħaffġa bin-niket, u l-imrar għarraqli ruħi, u tennejt il-kliem, "Merħba, Sena Ġdida; merħba, tazza mimlija mrar." Ġesu' tiegħi, qalbi tinsab ħerqana għalik, imma sadanittant is-serjeta' tal-mard li għandi mhix qed tħallini nieħu sehem fiżikament fit-talb tal-komunita', u qegħdin jissuspettawni li jiena għażżiena. It-tbatijiet tiegħi qegħdin jiżdiedu. Wara l-ikel ta' filgħaxija, il-Madre Superjura (Irene) daħlet tittawwalli għal mument wieħed, imma reġgħet telqet malajr. Kelli intenzjoni nitlob li Patri Andrasz jiġi fiċ-ċella tiegħi biex iqararni, imma żammejt lura milli nagħmel din it-talba għal żewġ raġunijiet: l-ewwelnett, biex ma nagħtix ċans għat-tgergir, bħalma kien ġara qabel dwar il-Quddiesa; u t-tieni, għax lanqas biss ma kont inkun kapaċi nqerr, għax ħassejt li kont ninfaqa' nibki bħal tifla ċkejkna. Ftit wara, waħda mis-sorijiet ġiet u għal darb'oħra ċanfritni: "Hemm ftit ħalib bil-butir fil-forn, Sor; għax ma tixorbux?" Jiena weġibt li ma kien hemm ħadd min iġibuli. + X'ħin sar il-lejl, żdiedu t-tbatijiet fiżiċi u ngħaqdu magħhom tbatijiet morali. Il-lejl u t-tbatija. Is-skiet solenni tal-lejl għamilhieli possibli nbati bil-liberta'. Ġismi kien minxur fuq il-għuda tas-salib. Bqajt nitkagħweġ bl-uġigħ terribli sal-ħdax. Mort fl-ispirtu fit-Tabernaklu u kxift il-pissidi, filwaqt li poġġejt rasi fuq ix-xifer tat-tazza u d-dmugħ tiegħi kollu beda nieżel fis-skiet lejn il-Qalb ta' Dak li Hu biss jista' jifhem x'jiġifieri uġigħ u tbatija. U doqt l-esperjenza tal-ħlewwa ta' din it-tbatija, u ruħi bdiet tixxennaq għal din l-agunija ħelwa, li ma kontx inpartatha mat-teżori kollha tad-dinja. Il-Mulej tani s-saħħa fl-ispirtu u mħabba għal dawk kollha li permezz tagħhom waslu għandi dawn it-tbatijiet. Dan kien mela l-ewwel jum tas-sena. F'dan il-jum ukoll ħassejt it-talb ta' ruħ sabiħa (probabilment ta' Dun Sopocko jew Patri Andrasz) li kienet qiegħda titlob għalija u tagħtini, fl-ispirtu, il-barka saċerdotali tagħha. Jiena rreċiprokajt bit-talb imħeġġeġ tiegħi. + O Mulej l-iżjed ħlejju, liema ħniena Inti turi meta tiġġudika lil kull bniedem skont il-kuxjenza tiegħu stess u skont kif hu stess juri d-dixxerniment tiegħu, u mhux skont ma jgħidu n-nies. L-ispirtu tiegħi jitpaxxa u jmantni ruħu iżjed u iżjed bl-għerf Tiegħek, li jiena qiegħda nsir nafu iżjed u iżjed profondament. U f'din il-ħaġa, il-kobor tal-ħniena Tiegħek jidher iżjed u iżjed ċar quddiemi. O Ġesu' tiegħi, l-effett ta' dan l-għarfien kollu fuq ruħi hu li jiena qiegħda niġi mibdula fi fjamma ta' mħabba għalik, Alla tiegħi. + 2 ta' Jannar 1938. Kif kont qiegħda nħejji ruħi għat-Tqarbin Imqaddes illum, Ġesu' riedni nikteb iżjed; mhux biss fuq il-grazzji li Hu qed jagħtini, imma wkoll fuq affarijiet esterni, u dan għall-faraġ ta' ħafna erwieħ. + Wara dak il-lejl ta' tbatija, meta is-saċerdot (Patri Matzanger) daħal fiċ-ċella tiegħi flimkien mal-Mulej Ġesu', tant imtlejt bil-ħeġġa kollni kemm jiena li ħassejt, illi kieku s-saċerdot dam daqsxejn iżjed, Ġesu' stess kien jaqbeż minn ġo jdejh u jiġi għandi. Wara t-Tqarbin il-Mulej qalli, Li kieku s-saċerdot ma ġabnix għandek, kont niġi Jiena stess taħt l-istess speċi. Binti, it-tbatijiet tiegħek dan il-lejl akkwistaw il-grazzja tal-ħniena għal għadd kbir ta' ħafna erwieħ. 1460. + Binti, għandi xi ħaġa x'ngħidlek. Jiena weġibt, "Tkellem, Ġesu', għax jiena ninsab għatxana għall-kliem Tiegħek." Jiena ma ħadtx gost għax, minħabba li s-sorijiet qegħdin igergru, inti ma tlabtx biex Patri Andrasz jiġi jqarrek fiċ-ċella tiegħek. Kun af li, minħabba li għamilt hekk, tajthom skuża ikbar biex igergru. Bl-umilta' kollha tlabt il-maħfra tal-Mulej. O Mgħallem tiegħi, ċanfarni; tagħlaqx għajnejk għan-nuqqasijiet tiegħi, u tħallinix niżbalja.
Djarju ta' Swor Fawstina – Il-5 Pitazz (par.1451-1460)